Bare politiet kan finne ut om NRK brøt sexkjøpsloven da Trygdekontoret leide pornoskuespillere til å delta i et innslag 21. februar i år, skriver Jaquesson i et innlegg i Dagbladet lørdag.

– Det har jeg ingen kommentarer til. Hvis noen mener denne saken er av en slik art at den fortjener behandling for domstolen, får vi ta det når den eventuelt kommer dit, sier kringkastingssjef Thor Gjermund Eriksen til Journalisten.

Jaquesson reagerte på innslaget og mente at påtalemyndigheten burde se nærmere på det som et eventuelt brudd på sexkjøpsloven.

Sex-scener

I et Trygdekontoret-innslag 7. april ble Jaquesson karikert i form av en sketsj som framstilte sex-scener mellom henne og programleder Thomas Seltzer.

Hun reagerte sterkt på at sketsjen ble sendt og samtykket da Kvinnefronten ønsket å klage den inn til Pressens Faglige Utvalg. PFU konkluderte i forrige uke med at Trygdekontoret ikke hadde gått over den presseetiske streken, fordi innslaget var ment som satire.

Jaquesson følger nå opp ved å gå til politianmeldelse av kringkastingssjef Eriksen på vegne av NRK, for brudd på Straffelovens §§ 202a og 204a og Arbeidsmiljølovens § 2- 2 for å ha betalt to personer for å ha sex mot vederlag i pornofilmen som ble laget for Trygdekontoret.

“Thomas Seltzer skrev ned sin private seksuelle fantasi og fikk sin arbeidsgiver NRK til å dekke kostnadene for å få fantasiene utført av andre mens det ble filmet. På hvilken måte dette skulle kvalifisere som «satire» er det umulig å få øye på. Det er ikke satire å betale prostituerte for å utføre seksuelle handlinger etter instruks. Det er det de gjør hver dag”, heter det i Jaquessons innlegg.

Skuffet over Seltzer

Til flere medier uttrykte hun i februar skuffelse over Thomas Seltzer som mann og som journalist.

“Dette kan ha falt ham tungt for brystet”, skriver Jaquesson nå.

Hun begrunner anmeldelsen med å blant annet vise til den seksuelle trakasseringen av kvinner i det offentlige debattrommet og hva det gjør av skade.

Jaquesson mener en statlig finansiert allmennkringkaster har et særlig ansvar for å unngå trakassering som fører til at kvinner ikke deltar i den offentlige debatten.